钦定古今图书集成/明伦汇编/官常典/第361卷 > 《遣使巡行诏》江淹
## 钦定古今图书集成/明伦汇编/官常典/第361卷 > 《遣使巡行诏》江淹

门下：昔明王驭世，巡岳采政；睿后司朝，观俗调化。故
生无郁滞，物获修通，釐风拯患，于兹为急。朕以𬨎薄，
昧于大道，因璿玑之历，遵三德之运，缅鉴前哲，“寤寐
永叹。思所以辟访治蠹，询求民瘼，才寡务殷，若无津
际，故以情深危薄，心疚夙夜矣。可普遣大使，分行四
方，推贤荐能，问疾举滞。若其采野不辟，犴讼有亏，妨
氓利害，扰黩政经者，具以奏闻。如其谠言嘉话，真士
智才，亦依名腾上，随事均量，务取厥中。朕将亲览，以
弘远化。”